# Kindertotenlieder

Kindertotenlieder (Cançons pels infants morts) és un cicle de cinc cançons per a veu i orquestra compost per Gustav Mahler entre els anys 1901 i 1904, amb textos de Friedrich Rückert. Els seus títols són:
* Nun will die Sonn' so hell aufgeh’n
* Nun she’ ich wohl, warum so dunkel Flammen
* Wenn dein Mütterlein
* Oft denk’ ich, si sind nur ausgegangen
* In diesem Wetter
El cicle va ser pensat en primer lloc per a veu i orquestra, una orquestra de grans dimensions amb uns 80 instrumentistes: 16 violins primers, 14 violins segons, 12 violes, 10 violoncels, 8 contrabaixos, flautí, 2 flautes, 2 oboès, corn anglès, 2 clarinets en sib, 2 clarinets en la, clarinet baix en sib, clarinet baix en la, 2 fagots, contrafagot, 4 trompes en fa, 2 timbales glockenspiel, tam-tam, arpa i celesta. Posteriorment el mateix Mahler en va fer una reducció per a piano.
Aquest cicle de cançons no busca un recorregut per diferents estats d'ànim, sinó enfocaments diferents del mateix estat d'ànim: el profund dolor d'un pare que ha perdut els seus fills. Els diferent enfocaments són: sentiment d'injustícia (perquè a mi!), negació de la mort, obsessió, turment, culpa i consol.
La interpretació que el baríton Friedrich Weidermann i els membres de la Filharmònica de Viena en van fer el 29 de gener de 1905, va ser un dels estranys triomfs de la vida musical vienesa de Mahler.

## Crònica negra

Va ser sota el cop de la pèrdua dels seus dos fills de curta edat que Rückert havia compost el 1836 els 428 poèmes, recuperats i publicats després de la seva mort sota el nom de Kindertotenlieder.
En deu dies, en el transcurs de l'estiu de 1901, Mahler compon tres dels cinc Rückert-lieder i els tres primers Kindertotenlieder. Aquell estiu, Mahler no estava casat, i ni tan sols coneixia la seva futura muller (Alma Mahler). Theodor Reïk, deixeble de Freud, assenyala que el fill de Rückert es deia Ernst: Mahler devia pensar en el seu germà del mateix nom, mort tràgicament el 1875.
Els dos que falten per completar el cicle els acabà d'escriure l'estiu de 1904 mentre estiuejava a la casa de Maiernigg. Viu aleshores dies feliços. Una segona filla, Anna, li havia nascut el 15 de juny. Alma és afectada per aquesta contradicció, que considera un desafiament al destí: “Puc concebre que algú compongui a partir de textos tan terribles quan no es tenen fills, o quan se’ls acaba de perdre… Però com es pot cantar als infants morts després d'haver, mitja hora abans, abraçat i petonejat els seus, tan alegres i sans?.. Per l'amor de Déu, jugues amb foc!”
Entre 1901 i 1904, Mahler compon la Cinquena i Sisena simfonies. L'any 1907 va ser molt dur per a Mahler. Maria, la seva filla gran, mor el 5 de juliol a la casa de vacances de Maiernigg. Mahler va vendre la casa per no tornar-hi mai més. Això no és tot: el mateix estiu li diagnostiquen una malaltia cardíaca que posarà fi a la seva vida quatre anys més tard, i dimiteix del càrrec de director de l'Òpera de Viena per desavinences amb els empresaris.

## Referències

* ↑ LiederNet Archive
* Marc Vignal. Gustav Mahler. Traducció de Ferran Meler, Edicions 62, 1991, col·lecció Pere Vegés de biografies de Caixa Catalunya.
* Bruno Walter. Gustav Mahler. Alianza Editorial, 1983, col·lecció Arte y música